 जिसलै कदें बी उन्ने इस बारै च सोचेआ ऐ जे उन्दे आस्तै उसी किश, पर केह् करना चाहिदा, ठीक उस्सैलै इक होर सुआल उसी आनी दबान्दा ऐ जे केह् नेईं कीता ऐ उनें ओह्दे निक्के दौं भ्राएं आस्तै ?  तां अपने मुहार बनाए दे सुआलें दे जुआब बी ओह् अपने मुहार गै दिन्दी जंदी ऐ।  अक्सर नेह् मौके पर इक बारी ओह् मनै च दुह्राई लैन्दी ऐ जे एह् उन्दी मेह्रबानी दा गै फल ऐ जे अज्ज ओह्दे दमें निक्के भ्रा सैनिक-स्कूल च बड्डी जमातें च पढ़ा करदै न ते आपूं ओह् हुने-हुने डाक्टरी दी पढ़ाई दे त्रीयै ब’रे च आई ऐ।  जिस प्रेम-भाव, तांह्ग ते अपनेपन भरोची भावना दा अह्सास उनें भैन-भ्राएं गी उन्दे गोचरी रौह्न्दे होई होआ ऐ, ओह्, जनेह्आ अपने सक्के सरबन्धियें च रौह्न्दे होई बी शैद गै कोई करी सकेआ होग एह् बश्वास कन्ने आक्खी सकदी ऐ।  गीता उन्दी सक्की भैन नेईं, ते उन्दे चाचे दी धी ऐ, पर बचपुनै थमां गै ओह् उन्दी बड़ी लाडली ऐ।  पर अदूं ओह् खासी हरान होई ही जदूं केईं ब’रे पैह्लें उनें उन्दा घर म्हेशां आस्तै छोड़ी दित्ता हा।  असलै च उन्न अपनी सम्हालै थमां गै उनें गी अपने घरै च रौह्न्दे दिक्खे दा हा ते फ्ही चानक उन्दे कुतै उठी जाने कन्ने उसी बड़ा चबात बझोआ हा।  ओह् अदूं बड़ी लौह्की ही पर उसी ओह् दृश्श अजें बी भलेआं चेत्तै ऐ।  अपने कमरे च अपनी दौं-चार कताबां ते किश कपड़े किट्ठे करदे होई अपने मुहां पर दुक्ख-बसोस दियां लीकरां नेईं बनन देने च ओह् जरूर कामजाब होई गेदियां हियां, पर उन्दी डूंह्गी काली अक्खें च अत्थरूं साफ झिलमिला करदे हे।  एह् अत्थरूं शैद इसकरी निकले हे जे उनें गी घर छोड़दे होई बसोस होआ करदा हा ते जां पता निं इसदा कारण एह् हा जे उस खास मौके पर उनें गी अपने सुरगबासी माता-पिता दा चेत्ता आवा करदा हा शैद... उनें जिसलै घरै दा बाह्र गैं पुट्टी ही तां सामनै बरांडे च बैठे दे अपने माता-पिता गी उन्दे जाने बारै अनजान बनने दे अलावा मेनगेट आली भेठा दा मूंह् फेरदे दिक्खियै गीता गी होर मती हरानगी होई ही ते बे-सबरी च ओह् बाह्रै अ’ल्ल द्रौड़ी ही पर उसलै तगर ओह् टैक्सी च बेही गेदियां हियां ते पिच्छूं दा आनियै माली काकाराम ने उसी बाहीं दा फगड़ी लेआ हा।